REGOLAMENT TAL-KUMMISSJONI (UE) 2021/590

tat-12 ta’ April 2021

li jemenda l-Annessi II u IV tar-Regolament (KE) Nru 396/2005 tal-Parlament Ewropew u tal-Kunsill rigward il-livelli massimi tar-residwi għall-aklonifen, għall-boskalid, għall-ħalib tal-baqra, għall-etofenprox, għall-pirofosfat ferriku, għal-L-ċisteina, għal-lambda-ċjalotrin, għall-idrażid malejku, għall-mefentrifluconazole, għall-5-nitrogwajakolat tas-sodju, għall-o-nitrofenolat tas-sodju, għall-p-nitrofenolat tas-sodju, u għat-triklopir f’ċerti prodotti jew fuqhom

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikulari l-Artikolu 5(1) u l-Artikolu 14(1)(a) tiegħu,

Billi:

(1) Għall-aklonifen, għall-boskalid, għall-etofenprox, għal-lambda-ċjalotrin, għall-idrażid malejku, għall-mefentrifluconazole, għall-5-nitrogwajakolat tas-sodju, għall-o-nitrofenolat tas-sodju u għall-p-nitrofenolat tas-sodju, u għat-triklopir, il-livelli massimi tar-residwi (“MRLs”) ġew stabbiliti fl-Anness II tar-Regolament (KE) Nru 396/2005. Għall-pirofosfat ferriku, għal-L-ċisteina, u għall-ħalib tal-baqra ma ġewx stabbiliti MRLs speċifiċi u dawk is-sustanzi lanqas ma ġew inklużi fl-Anness IV ta’ dak ir-Regolament, u għaldaqstant japplika l-valur prestabbilit ta’ 0,01 mg/kg stabbilit fl-Artikolu 18(1)(b) tiegħu.

(2) Fil-kuntest ta’ proċedura għall-awtorizzazzjoni tal-użu ta’ prodott għall-protezzjoni tal-pjanti li fih is-sustanza attiva aklonifen fuq il-bżar ħelu, fl-infużjonijiet erbali, u għall-ħwawar, tressqet applikazzjoni f’konformità mal-Artikolu 6(1) tar-Regolament (KE) Nru 396/2005 għall-modifika tal-MRLs eżistenti.

(3) Fir-rigward tal-boskalid, tressqet applikazzjoni għar-rummien, għall-għasel u għal prodotti oħra tal-apikultura wara l-użu fuq iż-żerriegħa tal-lift. Fir-rigward tal-etofenprox, tressqet applikazzjoni għall-għanbaqar. Fir-rigward tal-lambda-ċjalotrin, tressqet applikazzjoni għaż-żerriegħa u għall-ħwawar tal-frott. Fir-rigward tal-idrażid malejku, tressqet applikazzjoni għall-għeruq taċ-ċikwejra. Fir-rigward tal-mefentrifluconazole, tressqet applikazzjoni għall-frott taż-żerriegħa, għall-berquq, għaċ-ċirasa, għall-ħawħ, għall-għanbaqar, għall-għeneb, għall-patata, għall-qamħirrum ħelu, għall-qamħirrum, għaż-żerriegħa tal-ġirasol, għaż-żerriegħa tal-lift u għall-għeruq tal-pitravi ħelu. Fir-rigward tal-5-nitrogwajakolat tas-sodju, l-o-nitrofenolat tas-sodju, u l-p-nitrofenolat tas-sodju, tressqet applikazzjoni għall-għeneb, għall-frawli, għal-lampun, għall-passolina, għall-qamħirrum, għar-ross, għall-qamħ u għall-ħops. Fir-rigward tat-triklopir, tressqet applikazzjoni għall-frott tal-kiwi.

(4) F’konformità mal-Artikolu 8 tar-Regolament (KE) Nru 396/2005, dawn l-applikazzjonijiet ġew evalwati mill-Istati Membri kkonċernati u r-rapporti ta’ evalwazzjoni ntbagħtu lill-Kummissjoni.

(5) L-Awtorità Ewropea dwar is-Sigurtà fl-Ikel (“l-Awtorità”) ivvalutat l-applikazzjonijiet u r-rapporti ta’ evalwazzjoni, u b’mod partikolari eżaminat ir-riskji għall-konsumaturi u, fejn rilevanti, għall-annimali, u tat l-opinjonijiet motivati tagħha dwar l-MRLs proposti (2). L-Awtorità għaddiet dawn l-opinjonijiet lill-applikanti, lill-Kummissjoni u lill-Istati Membri u ppubblikathom.

(6) Fir-rigward tal-applikazzjonijiet l-oħra kollha l-Awtorità kkonkludiet li r-rekwiżiti kolla fir-rigward tad-data ġew issodisfati u li, abbażi tal-evalwazzjoni tal-esponiment tal-konsumatur għal 27 grupp speċifiku Ewropew tal-konsumatur, l-emendi għall-MRLs mitluba mill-applikanti kienu aċċettabbli mil-lat tas-sikurezza tal-konsumatur. L-Awtorità qieset l-aktar informazzjoni riċenti dwar il-karatteristiċi tossikoloġiċi tas-sustanzi. La l-esponiment tul il-ħajja għal dawk is-sustanzi permezz tal-konsum tal-prodotti kollha tal-ikel li jista’ jkun fihom minnhom, u lanqas l-esponiment għal żmien qasir minħabba konsum kbir tal-prodotti rilevanti ma wrew li hemm riskju li tinqabeż id-doża aċċettabbli ta’ kuljum jew id-doża akuta ta’ referenza.

(7) Rigward l-aklonifen, l-applikant ressaq informazzjoni li qabel, waqt ir-rieżami li twettaq f’konformità mal-Artikolu 12 tar-Regolament (KE) Nru 396/2005, ma kinitx disponibbli. Dik l-informazzjoni tikkonċerna l-provi tar-residwi u l-metodi analitiċi.

(8) Fir-rigward tal-5-nitrogwajakolat tas-sodju, l-o-nitrofenolat tas-sodju, il-p-nitrofenolat tas-sodju, l-applikant issottometta wkoll din l-informazzjoni dwar il-metodi analitiċi.

(9) Fir-rigward tal-boskalid, l-applikant qiegħed għall-kummerċjalizzazzjoni l-istandard ta’ referenza għat-2-kloro-N-(4’-kloro-5-idrossibifenil-2-il)nikotinammid.

(10) Fir-rigward l-idrażid malejku, l-Awtorità vvalutat applikazzjoni bil-għan li jiġi stabbilit MRL għaz-zunnarija fil-qafas tal-konklużjoni dwar l-evalwazzjoni bejn il-pari tal-valutazzjoni tar-riskju tal-pestiċidi tas-sustanza attiva (3). F’konformità mal-linji gwida eżistenti tal-Unjoni dwar l-estrapolazzjoni tal-MRLs, jixraq li jiġi stabbilit l-istess MRL taz-zunnarija għall-għeruq taċ-ċikwejra..

(11) Fir-rigward tal-mefentrifluconazole, l-Awtorità rrakkomandat li jiżdiedu l-MRLs għall-fwied tal-ħnieżer, għall-kliewi tal-ifrat u għall-ħalib tan-nagħaġ u tal-mogħoż, wara li s-sustanza tintuża fuq oġġetti tal-għalf.

(12) Fil-kuntest tal-approvazzjoni tas-sustanza attiva il-pirofosfat ferriku, fis-sommarju tad-dossier ġiet inkluża applikazzjoni għal MRL f’konformità mal-Artikolu 8(1)(g) tar-Regolament (KE) Nru 1107/2009 tal-Parlament Ewropew u tal-Kunsill (4). Dik l-applikazzjoni ġiet evalwata mill-Istat Membru kkonċernat f’konformità mal-Artikolu 11(2) ta’ dak ir-Regolament. L-awtorità vvalutat l-applikazzjoni u wasslet konklużjoni dwar l-evalwazzjoni bejn il-pari tal-valutazzjoni tar-riskju tal-pestiċidi tas-sustanza attiva, fejn hija kkonkludiet li huwa xieraq li jiddaħħal il-pirofosfat ferriku fl-Anness IV tar-Regolament (KE) Nru 396/2005 (5).

(13) L-ċisteina u l-ħalib tal-baqra ġew approvati bħala sustanzi bażiċi bir-Regolament ta’ Implimentazzjoni tal-Kummissjoni (UE) 2020/642 (6) u bir-Regolament ta’ Implimentazzjoni tal-Kummissjoni (UE) 2020/1004 (7), rispettivament. Il-kundizzjonijiet tal-użu ta’ dawk is-sustanzi mhumiex mistennija jwasslu għall-preżenza ta’ residwi fil-prodotti tal-ikel jew tal-għalf li jistgħu jkunu ta’ riskju għall-konsumatur. Għalhekk huwa xieraq li dawk is-sustanzi jiddaħħlu fl-Anness IV tar-Regolament (KE) Nru 396/2005.

(14) Abbażi tal-opinjonijiet motivati u tal-konklużjonijiet tal-Awtorità, u filwaqt li jitqiesu l-fatturi rilevanti għas-suġġett ikkunsidrat, il-modifiki rispettivi għall-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(15) Għaldaqstant, jenħtieġ li r-Regolament (KE) Nru 396/2005 jiġi emendat skont dan.

(16) Il-miżuri previsti f’dan ir-Regolament huma f’konformità mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 L-Annessi II u IV tar-Regolament (KE) Nru 396/2005 huma emendati skont l-Anness ta’ dan ir-Regolament.

Artikolu 2 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, it-12 ta’ April 2021. Għall-Kummissjoni Il-President Ursula VON DER LEYEN

(1) ĠU L 70, 16.3.2005, p. 1.

(2) Ir-rapporti xjentifiċi tal-EFSA huma disponibbli online: http://www.efsa.europa.eu:

Reasoned opinion on the evaluation of confirmatory data following the Article 12 MRL review for aclonifen. EFSA Journal 2020;18(5):6102.

Reasoned opinion on the modification of the existing maximum residue level for boscalid in honey. EFSA Journal 2019;17(11):5897.

Reasoned opinion on the modification of the existing maximum residue level for boscalid in pomegranates. EFSA Journal 2020;18(9):6236.

Reasoned opinion on the modification of the existing maximum residue level for etofenprox in plums. EFSA Journal 2020;18(7):6192.

Reasoned opinion on the modification of the existing maximum residue levels for lambda-cyhalothrin in seed and fruit spices. EFSA Journal 2020;18(6):6110.

Reasoned opinion on the modification of the existing maximum residue levels for mefentrifluconazole in various crops. EFSA Journal 2020;18(7):6193.

Reasoned opinion on the evaluation of confirmatory data following the Article 12 MRL review for sodium 5-nitroguaiacolate, sodium o-nitrophenolate and sodium p-nitrophenolate (sodium nitrocompounds). EFSA Journal 2020;18(3):6060.

Reasoned opinion on the modification of the existing maximum residue level for triclopyr in kiwi. EFSA Journal 2020;18(7):6191.

(3) Conclusion on the peer review of the pesticide risk assessment of the active substance maleic hydrazide. EFSA Journal 2016;14(6):4492.

(4) Ir-Regolament (KE) Nru 1107/2009 tal-Parlament Ewropew u tal-Kunsill tal-21 ta’ Ottubru 2009 dwar it-tqegħid fis-suq ta’ prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (ĠU L 309, 24.11.2009, p. 1)

(5) Conclusion on the peer review of the pesticide risk assessment of the active substance ferric pyrophosphate. EFSA Journal 2020;18(1):5986.

(6) Ir-Regolament ta’ Implimentazzjoni tal-Kummissjoni (UE) 2020/642 tat-12 ta’ Mejju 2020 li japprova s-sustanza bażika L-ċisteina f’konformità mar-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta’ prodotti għall-protezzjoni tal-pjanti u li jemenda l-Anness tar-Regolament ta’ Implimentazzjoni tal-Kummissjoni (UE) Nru 540/2011 (ĠU L 150, 13.5.2020, p. 134).

(7) Ir-Regolament ta’ Implimentazzjoni tal-Kummissjoni (UE) 2020/1004 tad-9 ta’ Lulju 2020 li japprova s-sustanza bażika l-ħalib tal-baqra f’konformità mar-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta’ prodotti għall-protezzjoni tal-pjanti u li jemenda l-Anness tar-Regolament ta’ Implimentazzjoni tal-Kummissjoni (UE) Nru 540/2011 (ĠU L 221, 10.7.2020, p. 133).